
Аңлатма  язуы

	Мастер –классның темасы:  «Театр одного актёра. Бер актер театры» дип атала. Бу чара – ФДДББС максатларын тормышка ашыру йөзеннән үткәрелгән театр түгәрәгенең ачык утырышы. 
Ул төбәкара семинарда татар теле мөгаллимнәренә күрсәтелде. Конспектта театр  түгәрәген  үткәрү буенча методик  киңәшләр бирелә. 

Максат: укучыларның  театр түгәрәгендә алган белемнәрен системага салу;  сәнгати эшчәнлек белән таныштыру; төрле алымнар туплау, гамәлдә куллану; укучыларның артистлык сәләтен ачу. 
Материал: афиша, бәләкәй көзгеләр,  биремнәр язылган карточкалар.

Мастер – классның барышы.
“Театр” җырының музыкасы яңгырый . Пәрдә ачыла. 
Сәхнәдә  кара костюмнардан укучылар басып тора.

I. Кереш.  
1) Укытучы сүзе. 
Бирем. Төрлечә басабыз. Күз алдыгызга китерегез. Сез паркта йөрисез. Яңгыр ява. Кар ява. Аяк устында утлы күмер. Умыртка баганаларыгыз еланга әйләнгән.  Юл өстендә бүрәнә  ята. Җир тетри. 8 баллы.  1 балл.  Әкрен генә урыннарга басабыз. Әле һаман җир тетри. 1 балл.  (Укучылар һәр хәрәкәтне күрсәтәләр)
Бирем.   Бергә:  ФФСШШШ.  
Аңлатма: спектакль барышында актерлар йөгерү хәрәкәтләре ясыйлар. Җырлыйлар да, бииләр дә.  Һәм шул арада, хәлләре беткән килеш, тиз генә сүз әйтергә кирәк була. Менә шул вакытта тын алуны көйләр өчен, шундый күнегү ясыйлар, ягъни  бу авазларны әйтәләр.
Бирем.  “ЗАМРИ” – урыннарыгызда катып калыгыз.  Афиша барлыкка китерү.
II. Төп өлеш.  
1) Кереш сүз.  Менә безнең афиша – белдерү барлыкка килде. Шушы 
белдерүләрне күреп, безгә кунаклар – тамашачылар килгән. Димәк, безнең бүгенге дәрес – шөгылебез нәрсәгә багышлана икән? Әйе, театрга.  Бүгенге дәресебезне “Бер актер театры” дип атадык. Дөрес, бездә актерлар күп булыр. Бары тик декорация, костюмнар гына булмас.    Ә хәзер безнең шөгылебезгә рәхим итегез!
2) Танышу.  Баскан килеш. (Урындык артына килеп басалар)
· Сезне безнең тамашачыларыбыз – кунакларыбыз белми. Әйдәгез танышыйк.
“Мин – “режиссер”  Гөлфинә Әзһәровна, ә сез...”(Укучылар бу фразаны әйтәләр, шул вакытта тезләренә өч тапкыр сугып алалар. Дәвам итәләр: Мин - “актер” Алмаз, ә сез? Мин – “актер” Нәргизә, ә сез...)
	- Булдырдыгыз. Сезне хәзер тамашачылар беләләр. 
3)  “Тәнне үз тонусына китерү”( “Мышечные зажимы”). (Урындыкларга бер ритмда утыру)
 Әлбәттә, актер булуы авырдыр. Спектакль алдыннан актерлар үзләренең мускулларын нормаль хәлгә китерәләр. 
Бирем. Әйдәгез, уңайлы итеп утырабыз. Җайлы итеп кенә аякларны берсе өстенә берсен куябыз. Һәм аяк башы белән һавада төрле хәрефләр ясыйбыз: ә ү ң а д . Аякларны алыштырабыз: т е а т р.   
4)Артикулияцион гимнастика. Сөйләм аппараты органнарының хәрәкәте. 
Бирем.  Дөрес итеп утырабыз. КӨЗГЕләргә карыйбыз. Бу төр гимнастикада телләр, иреннәр актив хәрәкәттә булалар. Без бүген иреннәр белән эшләрбез.
А) “Су үгезе” (Бегемот)
 Авызны тыныч кына зур итеп ачарга һәм ябарга. Күнегүне 4-5 тапкыр кабатлыйбыз. Балага хәл алырга һәм ял итәргә вакыт бирәбез. Авыз сыекчасын йотарга тәкъдим итәбез. Күнегүне 3-4 тапкыр кабатлыйбыз.
Ә) “Елмаю”
Кысылган тешләр күренерлек итеп ирен почмакларын җәябез. Иреннәрне янә үз хәленә кайтарабыз. Балага хәл алырга һәм ял итәргә мөмкинлек бирәбез, авыз сыекчасын йотарга тәкъдим итәбез. Күнегүне 3-4 тапкыр кабатлыйбыз.
Б) “Иреннәрдән насос ясыйбыз”, ягъни алга очландырабыз.
В) Иреннәр ярдәмендә авазлар ясау: мммм – мо –мо-мо –ми-ми-ми-  ббб – бо-бо-бо- ффф...
Г) Орфоэпик күнегүләр:  - җ, җә, җи, җү, җиләк, чиләк, җыя, Җәүһәрия.	Д) Тизәйткечләр әйтү.
Җылы җәйнең көннәрендә 
Җәймә тау итәгендә 
Җизни кызы Җәүһәрия 
Җиләк җыя чиләгенә.
Җиләк ,җиләк,җиләкләр,
Бик тиз тулмый чиләкләр.
Тулыр иде чиләге,
Юк бит аның җиләге.
Җидегәндә җиде кыз,
Җиргә якын ул йолдыз.
Җиргә якын җидегәндә
Җиде йолдыз,җиде кыз.
[с]  Синең мускул мускулмыни, мускул түгел ул-мыскыл. Менә Мостафа мускулы мускул дисәң дә мускул. 
 Бик яхшы. Әйдәгез әле, бер – беребезгә кул чабыйк.
Д)  Мимика, җест, пантомима. Бу алымнар характерны күрсәтү өчен кирәк.
Бирем. “Күз алдыгызга китерегез”. (Укучылар кабатлап баралар)
· Сезнең кулда алма. Зуур алма. Сез авызыгызны зур итеп ачасыз, тешләп аласыз. Фуу. Ул ачы. Сез икенче алманы аласыз. Тешлисез. Ой, монысы да ачы. Сез  өченче алманы аласыз. Ә бу баллы. 
· Ә лимонны ничек ашар идегез?
· Рәхмәт, ничек оста итеп күрсәттегез.
		Бирем. Пантомима. Ә нәрсә ул пантомима? (Җавап: хисләрне, фикерләрне хәрәкәт,мимика һәм жест – ишарә белән күрсәтү) 
Бу уен “Тере предметлар” дип атала. Карточкада биремнәр: үз фантазиягезне җигеп, утүк, будильник, кер юу машинасы, чәйникне  җанландырып күрсәтергә. Ручка башы кимерү, мотоцикл кабызу.   (Җавапны укытучылар табалар)
Е)  “Дөрес – дөрес түгел”. Спектакль барышында актерлар сүзләрен онытырга, я бутап башка сүз әйтергә мөмкиннәр. Менә шул вакытта югалып калмас өчен нишләргә?  Мин сезгә сораулар бирәм, сез тиз генә уйланып тормыйча җавап бирегез:
- Әниеңнең хәле ничек?
- Син нигә минем дәресләрдә көләсең?
- Син миңа кайчан китапны китерәсең?
- Бүгенге һава торышы нинди?
- Син үзеңнең телефоныңны кая куйдың?
- Синең этең белән ни булды?
- Синең матур елмаюың кая югалды?
Ё) “Көзгеле” уены.
Бирем. Парларда эшләү. Театрда актерлар парларда эшли белергә тиешләр.
Кара –каршы басабыз.  Берегез көзге, ди. Берегез уң кулын күтәрә, икенчегез сул кулын. (Көзгедә шулай күренә)
 	Бирем. “Дуслык күпере” төзү.  (Бер – берсенең кулын тотып, дуслык күпере төзиләр).
	 - Булдырдыгыз, парларда эшли белүегезне күрсәттегез. Менә шулай гел дус булып укырга, уйнарга язсын!
III. Рефлексия. Ә хәзер бүгенге дәресебезгә мимика, ишарә белән бәя бирегез.
1. Баш бармак.
2. Укучы киерелеп утыра, бармак белән мин “во” дип күрсәтә.
3. Укучы уйланып утыра.
4. Укучы ике башын тота.
5.  Дуслык күпере ясыйлар.
6. Йөрәк ясый.
7. Укучы, иптәшенә төртеп, син дә “ВО” ди.
     IV. Йомгаклау. Укытучы сүзе.
· Ә хәзер без сезгә хезмәтебезнең җимешен – кыска гына күләмле чыгышыбызны
күрсәтербез. Ул  “Әбиләр һәм оныклар” дип атала. Рәхим итеп карагыз.
Игътибарыгыз өчен зур рәхмәт!









































Алтын  алмалар.
(Сәхнәләштерелгән әкият)

Катнашалар : Бай, Бай хатыны, ярлы кеше, ярлының хатыны, ярлының 7 баласы.

I күренеш.

( Бай өе. Бай һәм аның хатыны өстәл артында чәй эчәләр.)
Бай. Карале, сиңа әйтәм, Асылбикә, бу безнең күршеләр шундый шат яшиләр, ничек алай икән ул?
(сәхнә артында көлгән тавышлар ишетелә.)
Бай хатыны. әй, кем белсен соң ул бетле хәерчеләрне. Исең киткән икән!
Бай. Алай димә әле син. Менә безнең икебезгә генә күңелсез бит.Әһә, әнә күрше урамга чыккан.Тукта, чыгып сорыйм әле мин аннан.
( урамга чыга.)
Бай. Әссәламәгаләйкүм, күрше!
Ярлы. Вәгаләйкүмәссаләм, бай абзый! Ни хәлләрең бар?
Бай. Менә күрше синнән шуны сорыйсым килә әле.Сезнең юньләп ашаганыгыз да юк, юньле кием дә кигәнегез юк, ә үзегез шундый шат яшисез. Ә безнең байлыгыбыз да күп, барыбер безнең тормышыбыз күңелсез. Ничек алай икән ул?
Ярлы.Безнең, күрше, 7 алтын алмабыз бар. Без кичләрен шулар белән уйныйбыз.
Бай.Ә – ә, менә нәрсәдә икән хикмәт! Минем дә акчам күп, мин дә алтын алмалар сатып алам.
Сатучы. Кемгә алма кирәк? Алма сатам! Алтын алмалар.
Бай. Кая, мин алыйм әле. Миңа 7 алма бир.
( өенә кайта)
Менә, хатын, кара әле.Мин 7 алтын алма сатып алдым. Хәзер без дә күңелле яшәрбез.
Бай хатыны.Каяле, кая. Ай аллам, бигрәк матур!
Бай. Әйдә, уйнап карыйк әле.Утыр әнә теге почмакка.( икесе ике почмакка утырып,бер – берләренә туп тәгәрәтәләр.)
Бай хатыны. Әй, арыдым инде мин. Бер дә кызык түгел бу уен.
Бай.Әйе шул, туйдырды бу уен.Алдаган икән мине күрше.Әйдә , карчык, күршеләргә кереп, аларның алтын алмаларын карап чыгыйк әле.
( күршеләргә кереп китәләр.)
Исән – саулармы сез! Әссаләмәгаләйкүм!
Ярлы. Вәгаләйкүмәссаләм! Аллага шөкер, күршеләр.әйдәгез, рәхим итегез.
Ярлы хатыны. Әйдә, әйдә түрдән узыгыз, утырыгыз.Хәзер чәй әзерлим.
Бай хатыны. Менә сезгә бераз күчтәнәч!
Ярлы хатыны. Ай, рәхмәт яусын! Якты чырай, такта чәй дигәндәй сыебыз әллә ни булмаса да, барына җитешегез. Менә үз күчтәнәчләрегездән авыз итегез! Үз күчтәнәчен ашаган кешенең гомере озын була, диләр.
( чәй эчәләр.)
Бай. Я, күрше, күрсәт инде безгә теге алтын алмаларыңны.
Ярлы. Ә – ә, хәзер, хәзер, бай абзый.Әнисе, бар чакыр әле балаларны.
Ярлы хатыны. Балалар, килегез әле монда.
( 7 бала йөгереп чыга.)
Менә безгә кунаклар килде.Әйдә, һөнәрләрегезне күрсәтегез әле!
2 кыз бала.Әти, без биеп күрсәтәбез.
( татар халык биюен башкаралар)
1 нче малай. Ә мин әкият сөйли беләм.
Борын – борын заманда яшәгән ди әби белән бабай. Аларның өйләре булган ди таштан, сөйлимме яңа баштан?
Балалар. Сөйлә, сөйлә!( бала шуны ук кабатлый)
Ярлы. Әй улым, алдавыч әкият булды бит бу.
3 нче кыз.Ә мин җырлый беләм. ( җыр башкара).
4 нче кыз. Мин шигырь сөйли беләм.( шигыр сөйли.)
2 нче һәм 3 нче малай. Без татар халык мәкальләрен беләбез.
Кем эшләми, шул ашамый.
Аерылганны аю ашар, бүленгәнне бүре ашар.
Берлек кайда – көч шунда.
Эш сөйгәнне ил сөйгән.
Бүредән курыксаң, урманга барма.
Ни чәчсәң, шуны урырсың.

Ярлы. Рәхмәт, балалар, булдырдыгыз! Менә бай абзый, шул инде безнең алтын алмаларыбыз.
Бай. Әйе, күрше, менә хәзер аңладым инде. Алтын алмалар – сезнең балаларыгыз икән. Сезнең байлык минем байлыктан күбрәк икән!

Алып баручы. Балалар, әкият сезгә ошадымы? Менә , укучылар, без бүген сезнең белән шигырьләр дә сөйләдек, биедек тә, җырладык та, инде менә хушлашырга да вакыт җитте. Бәйрәмебезне бөек шагыйребез Тукай сүзләре белән тәмамлыйсы килә:
Кешеләргә итеп шәфкать, үзеннән зурга юл бирсә,
Бәхетсезләрне кимсетми, егылганнарга кул бирсә,
Бу бала бәхетле бала була.
Балалар, сез дә саф күңелле, туган телгә, туган илгә мәхәббәтле, сау – сәламәт, акыллы һәм бәхетле балалар булып үсегез!

